[{"text_idx": "#000000", "text": "Sulu ku\u0308la elab ja toimetab jo\u0303udsalt"}, {"text_idx": "#000001", "text": "Aprilli lo\u0303pus jo\u0303udsid Sulu ku\u0308lamajja Velise Maydellide kabeli tammepuidust uksed, mis tehti u\u0308ksiti siis ka \u201cEV 100 igas ku\u0308las\u201d kingituseks. Sellised uhked uksed andsid meile po\u0303hjuse Sulu ku\u0308lamajja so\u0303ita, et ra\u0308a\u0308kida nii uste tagasisaamisest kui ka Sulu ku\u0308laelu muredest ja ro\u0303o\u0303mudest la\u0308hemalt."}, {"text_idx": "#000003", "text": "Velise kabeli uksed Sulu ku\u0308lamajas."}, {"text_idx": "#000004", "text": "1960-ndatel viidi kabeli uksed tollase muinsuskaitseameti poolt Tallinnasse. Ilmselt oli mo\u0303te neid kusagil vanalinnas a\u0308ra kasutada, kuna vanalinna u\u0308lesvuntsimine olu\u0308mpiama\u0308ngudeks hakkas varakult peale. Ju\u0308rgen Kusmin so\u0303nas, et nende o\u0303nneks uksi ette panna ei jo\u0303utud. Kus need vahepeal olid, seda aga keegi ei tea ja uste u\u0308mber olnud portaal on aegade tuules kaotsi la\u0308inud. Aastaid eksponeeriti uksi Tallinnas Hobuveskis. Kes sinna etendusele sattus ja teadis, oskas neid seal teiste hulgas ma\u0308rgata. Paar aastat tagasi la\u0308ks aga Hobuveski remonti ja Tallinna Linnamuuseumis to\u0308o\u0308tav Velise juurtega Annely Miil andis ma\u0308rku, et oleks o\u0303ige aeg uksed muuseumi hoidlast tagasi saada."}, {"text_idx": "#000005", "text": "Ju\u0308rgen Kusmin so\u0303nas, et nad hakkasid siis Velise Kultuuri ja Hariduse Seltsi kaudu la\u0308bira\u0308a\u0308kimisi pidama erinevate ametiasutustega. Esialgne plaan oli uksed tuua Sillaotsa talumuuseumi, kuid la\u0308bira\u0308a\u0308kimised vo\u0303tsid kaua aega ja muuseum va\u0308sis vahepeal a\u0308ra. Nii sattusidki Velise kabeli uksed hoopis Sulu ku\u0308lamajja, kus on nende eksponeerimiseks pa\u0308ris hea koht. On ju ku\u0308lamaja olnud kunagine mo\u0303isa rehehoone, nii et ajalooga uksed on ajalooga paigas.\nJu\u0308rgeni so\u0303nul on paljud ku\u0308ll ku\u0308sinud, kas on plaan uksed konserveerida ja kabelisse tagasi viia, kuid esialgu seda mo\u0303tet ei ole. Enne on palju suuremaid muresid, mis lahendada tuleb, aga Ju\u0308rgen lubas, et kui maailm parandatud on, siis on kabeli ja uste taastamine kohe esimene to\u0308o\u0308 pa\u0308rast seda. Senikaua ootavad kaunid uksed vaatajaid Sulu ku\u0308lamajas."}, {"text_idx": "#000006", "text": "Kuid Sulule ei tasu vaid nende uste pa\u0308rast minna. Sulu ku\u0308lavanem Aile Pajula ra\u0308a\u0308kis, et neil on praegu kolmeaastane ja\u0308tkuprojekt Leaderi projektile \u201cKoolitustega sidusama ku\u0308lakogukonna poole\u201d. Selle toel tehakse keraamikakursusi, mida juhendab Piret Marks. Keraamikaahjust saaks lausa pikemalt ra\u0308a\u0308kida ja omaette vaatepilt on selle to\u0308o\u0308tamine. Sisuliselt iga kord helistatakse siis Ailele, et kas ko\u0303ik on ikka kontrolli all, kuna korstnast on tuli ju va\u0308ljas.\nKu\u0308lamajas toimuvad ka toiduvalmistamise kursused, mis on nii populaarsed, et isegi va\u0308ljaspool projekti on kokku saadud, et na\u0308iteks kastmeid valmistama o\u0303ppida. Koosto\u0308o\u0308d tehakse MTU\u0308-ga Wa\u0308ega Wa\u0308rk, kes korraldab ku\u0308lamajas suviti pa\u0308rimuspa\u0308evi.\nErinevaid su\u0308ndmusi on Sulul aga mitmeid. Iga viie aasta tagant toimub ku\u0308lakokkutulek. Ja\u0308rgmine aasta ta\u0308histataksegi Sulu ku\u0308la 630. aastapa\u0308eva. La\u0308bi on viidud ka perepa\u0308evi, erinevaid to\u0308o\u0308tubasid ja alates 2005. aastast, kui Aile ku\u0308lavanemaks sai, on traditsiooniliseks u\u0308rituseks vastlapa\u0308ev. Traditsioonide hulka kuulub muidugi ka u\u0308hiselt jaanipa\u0308eva pidamine, talviti ka\u0308iakse teatris ja su\u0308gisel ka\u0308ivad Kultuurisu\u0308gise raames Sulul huvitavad esinejad. Sel aastal kavatseb Sulu esimest korda osa vo\u0303tta valla kohvikupa\u0308evadest."}, {"text_idx": "#000009", "text": "Sissekirjutuse ja\u0308rgi elab Sulu ku\u0308las hetkel 30 inimest ja lapsi on nende hulgas kuus. Pool elanikest on sissera\u0308nnanud, kuid ko\u0303ik inimesed on Aile so\u0303nul Sulule juurdunud ja ku\u0308laelusse po\u0303imitud. Teiste arvates on siin suur roll just Ailel endal, kes on a\u0308a\u0308retult ku\u0308lalislahke ja so\u0303bralik inimene. Talle olevat ka raske milleski ei o\u0308elda \u2013 kui va\u0308hegi aega on, tuleb ku\u0308larahvas igas to\u0308o\u0308s ja toimetuses kaasa. Erinevaid talguto\u0308id on u\u0308hiselt tehtud pa\u0308ris palju. Na\u0308iteks korrastatud ku\u0308laplatsi, teea\u0308a\u0308ri puhastatud, puid tehtud, sauna va\u0308rvitud ja lehti riisutud.\nAile so\u0303nul on neid ku\u0308las just paras hulk, et jo\u0303uab u\u0308ksteisega suhelda ja ra\u0308a\u0308kida. Seda u\u0308ksteisega suhtlemist peab ta u\u0308heks suurimaks va\u0308a\u0308rtuseks u\u0308ldse.\nJu\u0308rgen lisas, et eks juurte tunnetamine avaldab ka mingit mo\u0303ju, kas ollakse selle paigaga seotud na\u0308iteks ta\u0308nu suvekodule po\u0303lvkondi tagasi vo\u0303i ollakse jo\u0303udnud juba mo\u0303nusalt juurduda. Naabrid on ka parajas kauguses, tuli ku\u0308ll paistab, kuid on piisavalt privaatsust, ja kui tahad seltsi, siis pole ka kaugele minna.\nTu\u0308hje maju on Sulul vaid paar tu\u0308kki. Hiljuti osteti Sulul asuv Haimre mo\u0303isa karjalaut a\u0308ra ja uutel omanikel on suured plaanid, kuid eks muinsuskaitse all olev hoone vajab ko\u0303vasti aega ja kannatlikkust.\nKunagi on Sulul asunud ka tellisevabrik, paberiveski ja kirik. Ju\u0308rgeni so\u0303nul on see vaid aja ku\u0308simus, kui Sulu oma kivikirve ka u\u0308les leiab. U\u0308mberkaudu on neid kiviaegseid asulakohti ju va\u0308lja tulnud ja pole u\u0308ldse vo\u0303imatu, et sellise jo\u0303e nii viljakatel muldadel vo\u0303is mo\u0303ni asula olla, lihtsalt faktiliselt on see veel to\u0303endamata.\nSulu eripa\u0308raks on arteesiakaevud ko\u0303igis taludes, mis on va\u0308a\u0308rtus omaette. Puhas po\u0303hjavesi tuleb ise maapinnale, nii et Viire so\u0303nul on neil ko\u0303igil justkui oma no\u0303iakaev o\u0303uel. Suur pluss on ka see, et Aile peab va\u0308ikest lehma, keda lu\u0308pstakse ka\u0308sitsi ja kellele ei so\u0308o\u0308deta tervet Mendelejevi tabelit sisse, nagu Viire so\u0303nas. Aile lisas, et ju on talle see traditsiooniline elulaad niivo\u0303rd oluline, et veel ta lehmast loobumisele ku\u0308ll ei mo\u0303tle, kliente on tal ka piisavalt."}, {"text_idx": "#000012", "text": "kabeli uksedSulu ku\u0308laVelise Maydellide kabel"}]